སློབ་ཚན་གང་རུང་ཞིག་གི་ནང་ནས་མིང་བརྡ་སོགས་ཕུན་སུམ་ཚོགས་པའམ་ཚིག་སྦྱོར་ལེགས་པར་དབྱེ་ཞིབ་ཀྱིས་རང་གི་རྩོམ་འབྲིའི་རྒྱུ་ཆ་གསོག་འཇོག་ལ་འབད་དགོས།འདི་ནི་རྩོམ་པའི་ལས་དང་པོ་བ་ལ་མཚོན་ན་ཤིན་ཏུ་གལ་འགངས་ཆེ་བ་ཞིག་ཡིན་ཏེ།ཨ་མ་ནང་ན་ཡོས་རྔོད་ཀྱིན་ཡོད་པས་ཐོས་ནས།ཅི་ཟེར་སྐད་འདི་ནི་ངའི་བུའི་སྐད་འདྲ།ངེད་མ་སྨད་བས་སྡུག་པ་ནི་ས་ཐོག་ན་མེད་པས་ཁོ་ནི་གླུ་ལེན་མི་ཐང་སྙམ་ནས་ཡིད་མ་ཆེས་པར་བལྟས་པས།ང་ཡིན་པར་ཤེས་ནས་ཧ་ལས་ཏེ།སྐམ་པ་གཡས་སུ་བོར།ཡོས་དཀྲུགས་གཡོན་དུ་བོར།ཡོས་རྔོད་འཕྲོ་ཚིག་ཏུ་བཅུགལག་པ་གཡས་སུ་ཡོག་པ་ཞིག་ཁྱེར།གཡོན་དུ་ཐལ་བ་སྦར་གང་ཁྱེར།སྐས་རིང་ལས་བབས།ཐུང་བ་ལས་མཆོངས་ནས་ཕྱིར་ཐོན་བྱུང་བ་སྟེ།ཐལ་བ་དེ་གདོང་ལ་བཏབ།ཡོག་པ་དེ་མགོ་ལ་ལན་འགའ་བརྒྱབ་ནས།ཡབ་མི་ལ་ཤེས་རབ་རྒྱལ་མཚན་ལ་བུ་འདི་འདྲ་སྐྱེས་སོ།ཁྱེད་རབས་ཆད་གདའ་བ།ངེད་མ་སྨད་ཀྱི་ལས་སྐོལ་ལ་གཟིགས་དང་ཟེར།ཞེས་པར་མཚོན་ན།འདི་ནི་དཔེར་མཚོན་གྱི་མི་སྣ་གཙོ་བོར་བརྗོད་པ་ཡིན།འདིར་ང་ཚོས་དབྱེ་ཞིབ་བྱས་ན་འདིའི་ནང་ཐ་སྙད་རབས་ཆད་ཅེས་པར་ཚིག་འགྲེལ་བྱེད་དགོས་པ་དང་།ས་ཐོག་ན་མེད་ཅེས་པ་ནི་ས་སྟེང་ན་མེད་དེ་ས་སྟེང་སྡུག་ཤོས་ཡིན་པའི་དོན་དུ་འགྲེལ་ཆོག་ལ།འདིར་སློབ་མ་འགའ་བརྗོད་པ་བཟོ་རུ་འཇུག་པ་དང་རྗེས་སོར་རྩོམ་ཡིག་ལ་ཚིག་འདི་དག་སྤྱད་ན་རང་བཞིན་གྱིས་ཚིག་སྙན།བརྗོད་པ་བདེ།དོན་སྟོན་སྟོབས་ཆེ།དེ་བས་ཧ་ལས་ཞེས་པ་ལྟ་བུའི་ཁ་སྐད་རྣལ་མར་སོང་ཡང་འདིར་ཁ་སྐད་ཀྱི་རོ་བྲོ་གཏན་ནས་མེད་པར་ཚང་མས་གོ་ཐུབ་པས་ང་ཚོས་རྣམ་ཀུན་ཁ་སྐད་ལས་ཡིག་ལམ་དུ་གོ་ཐུབ་པ་རྣམས་སྤྱོད་པའི་གསལ་འདེབས་བྱས་ཚེ་སློབ་མ་རྣམས་ལ་ཅི་འདྲའི་སྨན་ཨང་།ད་དུང་གོམ་གང་མདུན་སྤོས་ཀྱིས་མདོ་དོན་ནི་སྐམ་པ་གཡས་སུ་བོར་བ།ཡོས་དཀྲུགས་གཡོན་དུ་བོར་བ།ཡོས་རྔོད་འཕྲོ་ཚིག་ཏུ་བཅུག་པ།ལག་པ་གཡས་སུ་ཡོག་པ་ཞིག་ཁྱེར་བ།གཡོན་དུ་ཐལ་བ་སྦར་གང་ཁྱེར་བ།སྐས་རིང་ལས་བབས་པ།ཐུང་བ་ལས་མཆོངས་ནས་ཕྱིར་ཐོན་པ།ཐལ་བ་དེ་གདོང་ལ་བཏབ་པ།ཡོག་པ་དེ་མགོ་ལ་ལན་འགའ་བརྒྱབ་པ་སོགས་བྱ་བ་འགའ་བསྟུད་མར་གྲུབ་པ་ལས་དོན་ལ་ཨ་མ་མྱང་ཚ་དཀར་རྒྱན་རླུང་ཤིན་ཏུ་ཆེན་པོ་ལངས་པ་བྲིས་པ་དཔེར་མཚོན་དུ་གྱུར་པ་རེད།བྱ་བྱེད་འདི་དག་དང་རིགས་འདྲ་བ་འཚོ་བའི་ནང་དུ་ཡང་འཕྲད་སྲིད་དེ།གཉིད་བྲོ་བའི་བྱིས་པའི་རང་གཤིས་ལ་ལྟོས་ན།ཕལ་ཆེར་གཉིད་རན་གྱིས་དོན་མེད་བསྙད་འདོགས་ལ་ངུ་བ།རང་བཞིན་གྱིས་མིག་འཕུར་བ།རང་གི་གཉེན་ཉེ་གཅིག་ལ་མ་གཏོགས་བློ་སྣ་མི་སྟེར་བ་ལྟ་བུའོ།དེ་ཡང་དོན་ཐོག་ཏུ་ང་ཚོས་འཚོ་བར་ཟབ་འཇུག་མ་བྱས་པས་རྩོམ་ཡིག་འབྲི་དུས་ཀླད་པ་སྟོང་རྐྱང་ཆགས་པ་དང་རྒྱུན་དུ་འཚོ་བར་ནན་ཏན་གྱིས་ཞུགས་ན་དེ་ལྟར་མིན་པ་ནི་ང་ཚོས་ཕ་མའི་ངོ་གདོང་གི་རྣམ་འགྱུར་ལ་བལྟས་ཏེ་དོན་རྟོགས་ཀྱི་ཡོད་པ་ནི་ང་ཚོའི་འཚོ་བའི་གོམས་གཤིས་རེད།འོན་ཀྱང་ང་ཚོས་སློབ་ཁྲིད་ནང་ནམ་རྒྱུན་འཚོ་བར་བརྟག་དཔྱད་མ་འདང་བས་རེད།གལ་ཏེ་འཚོ་བར་ཟབ་འཇུག་བྱས་པའི་སློབ་མ་ཞིག་གིས་ལམ་ནས་རྙེད་པའི་འཆར་སྣང་ཞེས་པར་འདི་ལྟར་བྲིས་ཡོད་དེ།བྱིས་པ།ཁ་ལུད་སྣ་ལུད་བྲང་ཁོག་སྟེང་ལ་བཞག།བསམ་མེད་གང་འགྲོར་ཐལ་རྩེད་རྩེ་བར་དགའ།དྲི་ཆུ་གཏོར་བའི་གཞུ་དབྱིབས་འོག་རོལ་ཏུ།ཕན་ཚུན་བརྒྱུགས་ནས་དཔའ་ཉམས་སྟོན་པ་མཚར།འདི་ནི་གྲོང་གསེབ་ཕྲུ་གུའི་སྣང་བརྙན་ལ་དབྱེ་ཞིབ་ཚགས་སུ་ཚུད་པའི་དན་རྟགས་ཡང་དག་རེད།རེད་ཨང་།རྩོམ་ཡིག་འདི་ཀློག་པའི་མུར་ང་ཚོས་ལུས་སྟོད་དམར་ཧྲེང་གི་བྱིས་པ་པྲ་ཚགས་འགས་ཁ་ལུད་སྣ་ལུད་འཛར་འཛར་དུ་ཐལ་རྩེད་རྩེད་པ་དང་།གཅིག་གིས་དྲི་ཆུ་བཏང་བའི་འོག་ཏུ་འཛུལ་ཐུབ་མིན་ལ་འགྲན་ཏེ་དཔའ་རྒོད་ལོས་ལྟ་བ་སོགས་བྱིས་པའི་ཐུན་མོང་མ་ཡིན་པའི་བྱ་བྱེད་འགའ་བྲིས་པས་རྩོམ་རྩལ་ཕུལ་དུ་བྱུང་བ་ཡིན་ཞིང་།དེས་ན་ང་ཚོས་བསླབ་ཚན་གྱི་བྱ་བྱེད་འདི་ལྟ་བུ་འབྲི་སྟངས་ལ་སློབ་སྦྱོང་གིས་རྒྱུན་པར་ཚིག་སྣ་རིང་ཐུང་ཅི་རིགས་ཡོང་བར་འབད་ན་གཞི་ནས་རྩོམ་པ་ལ་ངང་གིས་འཇུག་པའི་གོམས་པ་རང་བཞིན་གྱིས་འོངས།